Jake Visser was op die kruin van sy lewe en het gebars van trots om vanjaar ’n gr. 8-leerling aan die St. John’s College te wees.
“Hy was ons lewe – ’n pragtige, pragtige seun. Hy was net ’n ongelooflike kind,” het Jacques Visser gesê.
“Toe Charlotte bel en sê sy is amper by die hek, het ek besef hy is nie saam met haar nie. Dis toe dat ek hom leweloos aangetref het,” sê Visser.
Jake was veral ’n kranige swemmer en het akademies uitgeblink, vandaar die akademiese beurs wat St. John’s College vir hom gegee het.
“Ek kan eintlik nie verduidelik hoe opgewonde hy was om hoërskool toe te gaan nie. Hy was so trots omdat hy nou ’n St. John’s-boy is,” sê Visser.
As jy vir Jake verstaan het, dan was jou lewe onmiddellik verryk. En nou is die musiek in ons huis af – vir altyd.
• “Jake was geweldig trots op sy beursprestasie en het daarna uitgesien om sy volgende hoofstuk by St. John’s College te begin. Hy het Maandag by die kampus aangesluit vir die gr. 8-oriënteringsprogram en sy maats sou hom Woensdagoggend in hul aanlyn klasse gesien het. Daar is geen twyfel dat hy ’n groot aanwins vir St. John’s College sou wees en hier sou uitgeblink het nie.” – St. John’s College via die skool se webblad.